Hoe kry ons die grens tussen “ genoeg is genoeg” en “nog meer” in plek, solank as wat ons slegs in geldterme hieroor dink? Hoekom meet ons altyd “genoeg” net aan geld? Of aan besittings? Wanneer vat ons God regtig op Sy woord dat Hy ons Hemelse Vader is, wat vir ons alles gee, wat ons nodig het? Hy is immers ons Herder, soos wat Psalm 23 vir ons leer. Daarom dat Dawid ook hier kan sê dat hyself niks kortkom nie, omdat die Here sy herder is. Hy het oorgenoeg van al die regte dinge: Hy ken die Here op die Naam. Hy beleef Sy hemelse goedheid. Hy beleef Sy ewige genade en trou in oorvloed. Wel, om die Here so te ken, is om oorgenoeg te hê. Dan is jou lewenstafel oorlaai met God se goedheid en guns. Dan is al jou dae hier op aarde ’n fees. Dan is jy vir altyd tuis by die Here. Dan het jy regtig meer as genoeg.